钦定古今图书集成/历象汇编/乾象典/第082卷 > 雨二首 前人
## 钦定古今图书集成/历象汇编/乾象典/第082卷 > 雨二首 前人

“青山淡无姿，白露谁能数。”片片水上云，萧萧沙中雨。
殊俗状巢居，层台附风渚。佳客适万里，沈思情延伫。
挂帆远色外，惊浪满吴楚。久阴蛟螭出，寇盗复几许。

二

空山中宵阴，微冷先枕席。回风起清曙，万象萋已碧。
落落出岫云，浑浑倚天石。日假何道行，雨含长江白。
连樯荆州船，有士荷矛戟。南防草镇惨，霑湿赴远役。
群盗下辟山，总戎备强敌。水深云光廓，鸣橹各有适。
渔艇息悠悠，夷歌负樵客。留滞一老翁，书时记朝夕。